ORDE do 11 de xuño de 2008 pola que se convocan axudas para o desenvolvemento de programas de educación familiar polas corporacións locais de Galicia.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 24/06/2008

O Estatuto de autonomía de Galicia, no seu artigo 27.23º, asígnalle á comunidade autónoma competencia exclusiva en materia de asistencia social.
A Lei 4/1993, do 14 de abril, de servizos sociais, inclúe no seu artigo 5.3º, como unha das áreas de actuación, os servizos de familia, infancia e mocidade, séndolle atribuídas competencias neste sector á Vicepresidencia da Igualdade e do Benestar a través do Decreto 517/2005, do 6 de outubro, polo que se establece a estrutura orgánica da Vicepresidencia da Igualdade e do Benestar.
Así mesmo, a Lei 3/1997, do 9 de xuño, galega da familia, da infancia e da adolescencia establece, no seu artigo 15 a), como unha medida de prevención de posibles situacións de risco, o apoio á infancia e á adolescencia a través de medidas técnicas dirixidas a cubrir as necesidades básicas e a mellorar o contorno familiar.
A existencia dunha rede de profesionais que desenvolven os programas para a educación familiar nos concellos galegos ten un carácter estratéxico para as políticas públicas de familia, tanto polo labor de prevención como de orientación e asesoramento que prestan. A Xunta de Galicia, en consecuencia, mediante esta orde de subvencións, apoia a existencia, mantemento e coordinación desta rede en cooperación cos concellos.
Esta orde adáptase ao disposto na Lei 38/2003, do 17 de novembro, xeral de subvencións (BOE do 18 de novembro), así como ao seu regulamento aprobado polo Real decreto 887/2006, do 21 de xullo (BOE do 25 de xullo) e, así mesmo, adáptase ao disposto na Lei 9/2007, do 13 de xuño, de subvencións de Galicia, e ao disposto no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia en todo o que non se opón ao establecido na Lei 9/2007, do 13 de xuño, de subvencións de Galicia, tendo en conta, en todo caso, os principios de publicidade, transparencia, concorrencia, obxectividade, igualdade, non-discriminación, eficacia no cumprimento dos obxectivos fixados pola Administración da Xunta de Galicia e eficiencia na asignación e na utilización dos recursos públicos.
As subvencións que se establecen no articulado desta orde financiaranse con cargo á aplicación orzamentaria 05.30.312A.460.0, recollida na Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008, e o importe destinado a elas ascenderá a 1.300.000 , que poderá verse incrementado con outras achegas da administración pública para o mesmo fin. No caso do incremento das contías xa concedidas farase nunha porcentaxe igual para todos os concellos. Un incremento do financiamento non suporá resolucións a novos beneficiarios.
Na súa virtude, en uso das facultades que teño atribuídas e para a debida aplicación dos créditos orzamentarios para o fin para que foron establecidos.
DISPOÑO:
Artigo 1º.-Obxecto.
Esta orde ten por obxecto convocar, en réxime de concorrencia competitiva, e aprobar as bases polas cales se rexe a concesión das subvencións, para o financiamento de programas para a educación familiar que desenvolverán as corporacións locais a través de persoal técnico especializado que se incorporará ao equipo de servizos sociais de atención primaria.
Artigo 2º.-Entidades destinatarias.
Poderán concorrer aquelas corporacións locais que presenten un programa para a educación familiar, de forma individual ou mancomunadamente.
Artigo 3º.-Definición e obxectivos do programa.
1. O obxectivo do programa é a intervención social individualizada de carácter integral en núcleos familiares que se atopan en situación de dificultade social ou risco. Esta intervención recollerá tanto actuacións socioeducativas e asistenciais, como de inserción sociolaboral.
2. Os proxectos deberán ter un carácter integral, de maneira que se estableza unha diagnose individual de cada núcleo familiar obxecto da intervención, así como a planificación de actuacións encamiñadas á superación da situación que presente o núcleo familiar.
3. A intervención familiar terá un carácter continuado co fin de acadar os obxectivos propostos para cada núcleo familiar, co fin de dotar a familia de suficiente competencia para que acade a súa plena autonomía na solución de problemas de cara ao futuro.
4. Estableceranse mecanismos de coordinación cos recursos e servizos existentes na zona que interveñen nalgún aspecto da vida familiar, co fin de facilitar o carácter integral da intervención social realizada.
Artigo 4º.-Persoal.
1. O persoal técnico especializado que contrate a corporación local para desenvolver o programa para a educación familiar deberá ser preferentemente educador social.
Tamén poderán ser contratadas persoas coas titulación de psicoloxía, pedagoxía, psicopedagoxía, traballo social, así como os diplomados/as en maxisterio que con anterioridade ao ano 2004 viñan desenvolvendo o programa.
2. O persoal técnico especializado que contrate de novo a corporación local para o desenvolvemento do programa será acreditado pola comisión de valoración.
3. A categoría profesional do persoal técnico especializado será, como mínimo, do grupo II correspondendo a diplomatura exixida.
4. A contratación de persoal será realizada directamente pola corporación local excluíndo as formas de xestión indirecta.
Artigo 5º.-Funcións do persoal.
1. Os proxectos recollerán actuacións nas áreas de: educación para a saúde, formación para o emprego, seguimento escolar e prevención do absentismo escolar, vivenda etc. acordes coa diagnose realizada de cada núcleo familiar. Así mesmo, incluirán un sistema de indicadores que permita a valoración continua e final da intervención social realizada.
2. O persoal técnico especializado que desenvolve o programa realizará, entre outras, as seguintes funcións:
a) Intervención personalizada con familias con diferentes necesidades, especialmente con aquelas que se atopen nunha situación social máis complexa.
b) Intervención educativa na comunidade, poñendo especial énfase na colaboración con outros programas comunitarios que primen a inserción social dos membros da familia en contextos de aprendizaxe.
c) Detección temperá de necesidades educativas nas familias, atendendo á especial relación de coordinación coas escolas infantís e os centros educativos do municipio.
d) Deseño, posta en marcha e avaliación dos proxectos individualizados de intervención social coas familias.
e) Incorporación da perspectiva de xénero no traballo realizado coas familias.
f) Emisión de informes sociofamiliares onde se recollan os datos da intervención profesional levada a cabo coa familia.
g) Coordinación con outros axentes que se relacionen coa familias desde outros ámbitos.
h) Promoción do acceso das familias ás redes e recursos comunitarios.
Artigo 6º.-Contía da subvención.
1. A axuda que se convoca consiste nunha achega anual máxima de 18.000 euros por cada concello solicitante que teña un profesional a xornada completa, podendo chegar a axuda ata 36.000  no caso de mancomunidades e equiparándose a estas os concellos de máis de 50.000 habitantes.
2. No caso de dispor dun profesional a media xornada, a achega anual máxima redúcese a metade.
3. As corporacións locais deberán participar no financiamento do programa cun mínimo do 30% do orzamento total do programa.
Artigo 7º.-Normas xerais sobre as subvencións.
a) A suma de subvencións outorgadas coa mesma finalidade por todo tipo de organismos públicos ou privados para a execución do programa en ningún caso poderá superar o 100% do importe total do gasto efectuado.
b) Unha vez notificada a concesión da axuda, as corporacións locais dispoñerán dun prazo de 10 días para remitir á delegación provincial correspondente a certificación acreditativa da retención no seu orzamento do 30%, ou porcentaxe maior, de ser o caso, do total do orzamento do programa.
Artigo 8º.-Presentación das solicitudes: documentación, lugar e prazo.
1. As solicitudes das subvencións presentaranse segundo o modelo oficial que se achega como anexo I a esta orde, e deberán presentarse cos seguintes documentos:
a) Proxecto do programa (anexo II).
b) Certificación da corporación local da continuidade da/o técnica/o en intervención familiar acreditada/o no ano 2007.
c) No caso de facer nova contratación, curriculum vitae dos candidatos/as (anexo III) e certificación da corporación local na cal conste a/o candidata/o seleccionada/o, de ser o caso, e a relación das/os candidatas/os presentadas/os.
d) Unha declaración do conxunto de todas as solicitudes efectuadas ou concedidas, para este mesmo fin, das distintas administracións públicas competentes.
e) Relación de postos de traballo do concello en que deberán figurar os postos de técnica/o en intervención familiar ou técnica/o do programa para a educación familiar, ou noutro caso copia compulsada do/s contrato/s de traballo do persoal técnico adscrito ao programa.
f) Certificación da corporación local acreditativa de que nos seus orzamentos existe partida orzamentaria suficiente para esta finalidade, segundo a porcentaxe indicada no proxecto do programa (anexo II), que será como mínimo do 30% do seu orzamento total.
g) Certificación da corporación local acreditativa de que as actividades subvencionadas se realizan integramente en lingua galega
2. Esta documentación presentarase nos rexistros das delegacións provinciais da Igualdade e do Benestar, sen prexuízo do disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
3. O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia.
4. Segundo o artigo 15.1º de Lei 9/2007, do 13 de xuño, de subvencións de Galicia a Vicepresidencia da Igualdade e do Benestar publicará no Diario Oficial de Galicia as subvencións concedidas con expresión da convocatoria, o programa e crédito orzamentario ao cal se imputen, o/a beneficiario/a a cantidade concedida e á finalidade das subvencións.
De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, a Vicepresidencia da Igualdade e do Benestar publicará na súa páxina web oficial a relación das entidades beneficiarias co importe das axudas concedidas polo que a presentación da solicitude leva implícita a autorización para o tratamento necesario dos datos das entidades beneficiarias e da súa publicación na citada páxina web. Así mesmo, se é o caso, a entidade beneficiaria autoriza á Vicepresidencia da Igualdade e do Benestar a incluír e facer público, nos rexistros de axudas, subvencións e convenios e de sancións, regulados no Decreto 132/2006, do 27 de xullo, os datos relevantes referidos á axuda recibida así como ás sancións impostas.
Artigo 9º.-Emenda de defectos.
As respectivas delegacións provinciais comprobarán que os expedientes reúnen todos os requisitos exixidos nesta orde e procederán, en caso contrario, a reclamarlles por escrito aos interesados/as para que emenden a falta ou presenten os documentos preceptivos para poder completar o expediente, co apercibimento de que se así non se fixese nun prazo de dez días, terase por desistida da súa petición, de acordo co artigo 71.1º da Lei 30/1992, do 26 de novembro, de réxime xurídico das administracións públicas e do procedemento administrativo común, logo de resolución que deberá ditarse nos termos previstos no artigo 42 da dita lei.
Artigo 10º.-Criterios de baremación das solicitudes.
As solicitudes recibidas serán valoradas seguindo os seguintes criterios:
a) Darase preferencia aos proxectos presentados por concellos mancomunados sobre os individuais.
b) Así mesmo, terán preferencia os concellos onde non estean radicadas oficinas de Igualdade e do Benestar do Consorcio Galego da Igualdade e do Benestar sobre aqueles onde estean estas oficinas.
A preferencia dos parágrafos anteriores é en termos absolutos, é dicir en calquera caso.
c) Emprego da lingua galega na realización das actividades subvencionadas: 1 punto.
d) Persoal adscrito ao programa:
Persoal xornada completa con contrato anual: 3 puntos.
Persoal xornada parcial con contrato anual: 2 puntos.
Persoal xornada completa contratado por un período inferior a un ano e mínimo de 9 meses: 1 punto.
Composición multidisciplinar do equipo: 1 punto.
e) Achega económica municipal.
Superación do 45% do orzamento total do programa: 4 puntos.
Entre o 36% e o 45% do orzamento total do programa: 3 puntos.
Entre o 30% e o 35% do orzamento total do programa: 2 puntos.
Artigo 11º.-Coordinación e seguimento do programa.
Á Secretaría Xeral da Igualdade correspóndelle a coordinación e seguimento da execución do programa, funcións que se estruturarán, segundo o nivel territorial, mediante os gabinetes de orientación familiar (GOF) ou as oficinas de igualdade e benestar do Consorcio Galego de Servizos de Igualdade e Benestar.
Artigo 12º.-Comisión de valoración.
1. A composición da comisión de valoración será a seguinte:
Presidenta/e: a/o xefa/e do Servizo de Igualdade.
Vogais:
-Tres traballadoras/es da respectiva delegación provincial designados/as polo/a delegado/a provincial.
Actuará como secretaria/o unha/un das/os traballadoras/es anteriormente mencionadas/os. Poderá asistir con voz pero sen voto unha/un representante da intervención territorial. En caso de empate dirimirá o voto de calidade da presidencia.
2. Esta comisión acreditará e seleccionará, se é o caso, a/o candidata/o ou candidatas/os propostos pola corporación local de acordo co baremo establecido no anexo V. A proposta de resolución favorable da comisión producirá os efectos previstos no artigo 4º.
A comisión poderá pedir os informes que coide convenientes, aos colexios profesionais para os efectos da avaliación da idoneidade.
Artigo 13º.-Resolución.
1. Correspóndelle ao/á delegado/a provincial da Igualdade e do Benestar, por proposta da comisión de valoración, a resolución destas subvencións por delegación do vicepresidente da Igualdade e do Benestar de conformidade co establecido no artigo 7.3º da Lei 9/2007, do 13 de xuño, de subvencións de Galicia. A antedita resolución terá lugar no prazo de seis meses, contados a partir do día seguinte ao de publicación desta orde no Diario Oficial de Galicia e seralle notificada á corporación local pola delegación provincial da Igualdade e do Benestar. Transcorrido o dito prazo sen recaer resolución expresa, as solicitudes teranse por desestimadas.
2. Toda alteración das condicións tidas en conta para a concesión da subvención, e en todo caso, a obtención concorrente doutras achegas fóra dos casos permitidos nas normas reguladoras, poderá dar lugar á modificación da resolución de concesión, nos termos establecidos na normativa reguladora da subvención.
3. As resolucións recaídas neste procedemento esgotan a vía administrativa, e contra elas pode interpoñerse recurso contencioso-administrativo ante o órgano da xurisdición contencioso-administrativa competente, no prazo de dous meses a partir do día seguinte ao da notificación da dita resolución, de conformidade co disposto na Lei 29/1998, do 13 de xullo, reguladora da xurisdición contencioso-administrativa.
Non obstante, notificada a resolución definitiva polo órgano competente, as corporacións locais beneficiarias dispoñerán dun prazo de dez días para a súa aceptación, transcorrido o cal sen que se produza manifestación expresa se entenderá tacitamente aceptada.
Artigo 14º.-Xustificación e pagamento.
1. No momento da xustificación da subvención, que será necesariamente antes do 1 de decembro de 2008, e en calquera caso antes do derradeiro pagamento, o peticionario presentará unha declaración complementaria do conxunto das axudas solicitadas, tanto das aprobadas ou concedidas como as pendentes de resolución para un mesmo proxecto das distintas administracións públicas ou calquera dos seus organismos, entes ou sociedades.
2. Unha vez ditada a resolución pola que se concede a subvención, procederase á xustificación e pagamento na forma que se indica a continuación:
2.1. Para aquelas que non superen o importe de 6.010,12 euros poderá anticiparse ata un 80% da contía outorgada, mediante a correspondente certificación de inicio de actividades; librarase o 20% restante unha vez presentada pola corporación local certificación expedida polo órgano competente de que foi realizada a actividade e que especifique a cantidade exacta do gasto realizado no programa que, en todo caso, será igual ou superior á axuda concedida máis a achega da corporación local exixida no artigo 6º desta orde.
2.2. Nos demais casos poderá facerse efectivo o pagamento da axuda do seguinte xeito:
a) Un primeiro pagamento do 30% da totalidade da subvención, no momento da súa concesión. Para facer efectivo este anticipo deberá presentarse como garantía, segundo o establecido polo artigo 14 i) da Lei 9/2007, do 13 de xuño, de subvencións de Galicia, unha certificación emitida polo órgano competente da corporación do inicio das actividades.
b) Ata o 80% do total concedido (o seguinte 50% da subvención despois do anticipo) mediante pagamentos parciais, sempre que se presenten as correspondentes certificacións de gastos que deberán incluír o recibido en concepto de anticipo, agás no caso de que se poida xustificar que a corporación realizou un gasto igual ou superior á cantidade concedida máis a achega da corporación local exixida no artigo 7º b) desta orde; neste caso, procederase ao aboamento do 100% da subvención tal e como se especifica no punto seguinte.
c) O 20% restante, unha vez presentada pola corporación certificación expedida polo órgano competente de que foi realizada a actividade e que especifique a cantidade exacta do gasto realizado no programa que, en todo caso, será igual ou superior á axuda concedida máis a achega da corporación local exixida no artigo 6º desta orde.
En todo caso, a dita corporación deberá emitir, no prazo de 20 días contados a partir da recepción da cantidade correspondente, certificación acreditativa de que foi rexistrado na súa contabilidade o ingreso da subvención, figurando o destino final para o que foi concedida.
3. Aquelas corporacións locais que, ao abeiro da Orde do 31 de xaneiro de 2007, da Vicepresidencia da Igualdade e do Benestar, obtivesen subvención para o mesmo programa que se conceda mediante esta orde, para poder percibir o anticipo a que se refire o punto 2.2º a) deste artigo, deberán ter xustificado previamente a totalidade da subvención concedida para o ano 2007.
4. A corporación local deberá presentar antes do 31 de xaneiro do exercicio seguinte, perante a delegación provincial, a memoria xustificativa da execución do programa de acordo co modelo que figura no anexo IV desta orde. O cumprimento deste trámite considérase requisito previo para a concesión das subvencións nos exercicios seguintes.
Artigo 15º.-Obrigas das corporacións locais.
As corporacións locais beneficiarias destas axudas obríganse a observar o disposto no artigo 11 da Lei 9/2007, do 13 de xuño, de subvencións de Galicia, agás o recollido na súa letra e) de conformidade co artigo 45.1º d) da Lei 16/2007, do 26 de decembro, de orzamentos da comunidade autónoma para o ano 2008 no seu parágrafo un sinala que: «Quedan exentos de achegar os xustificantes do cumprimento das obrigas tributarias e fronte á Seguridade Social e de non ter pendente de pagamento ningunha outra débeda coa Administración pública da comunidade autónoma ou ser debedor por resolución de procedencia de reintegro os beneficiarios das subvencións seguintes... Na alínea d) refírese ás libradas a favor das corporacións locais e dos seus organismos autónomos», e ademais especificamente a:
a) Garantir o principio de transparencia na selección das/os candidatas/os dándolle a suficiente publicidade á convocatoria da dita selección.
b) Poñer á disposición das/os técnicas/os en intervención familiar un espazo físico adecuado así como os medios materiais e tecnolóxicos necesarios para desenvolver con eficacia o seu labor.
c) Integrar o persoal responsable do programa nos servizos sociais do concello.
d) Coordinarse cos servizos técnicos da Vicepresidencia da Igualdade e do Benestar.
No caso de concellos adscritos a unha zona sede dunha Oficina de Igualdade e Benestar dependente do Consorcio Galego de Servizos de Igualdade e Benestar, a coordinación establecerase co persoal técnico responsable do programa de educación familiar.
e) Facilitar a inspección e control dos órganos competentes da Vicepresidencia da Igualdade e do Benestar respecto dos programas de intervención familiar.
f) Remitir os informes e demais documentación que reclamen os órganos competentes da Vicepresidencia da Igualdade e do Benestar.
g) Facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
Disposicións adicionais
Primeira.-A concesión das axudas reguladas nesta orde terá como límite global o crédito asignado na Lei 16/2007, do 26 de decembro de 2008, de orzamentos xerais da Comunidade Autónoma de Galicia para este fin. En todo caso as actuacións que se subvencionan deberán realizarse dentro do exercicio económico de 2008.
Segunda.-As corporacións locais beneficiarias destas axudas quedan suxeitas ao réxime de infraccións e sancións previsto para esta materia no título IV da Lei 9/2007, do 13 de xuño, de subvencións de Galicia.
Terceira.-Ao abeiro do establecido no artigo 7.3º da Lei 9/2007, do 13 de xuño, de subvencións de Galicia e no artigo 73 a) do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, apróbase a delegación de competencias do vicepresidente da Igualdade e do Benestar nos delegados/as provinciais da Igualdade e do Benestar, no ámbito das súas respectivas competencias, para resolver a concesión, denegación, modificación ou outras incidencias das subvencións previstas nesta orde, así como para autorizar e dispoñer o gastos, o recoñecemento de obrigas e a proposta de pagamento.
Disposicións derradeiras
Primeira.-Autorízase a secretaria xeral da Igualdade para ditar as resolucións necesarias para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 11 de xuño de 2008.
Anxo Manuel Quintana González
Vicepresidente da Igualdade e do Benestar
Ver referencia pdf "12100D002P007.PDF"
ANEXO V
Baremo para a valoración, acreditación e selección
das/dos candidatas/os a técnica/o en intervención familiar
Será condición imprescindible para ser candidata/o idónea/o acadar un mínimo de 6 puntos de acordo co seguinte baremo:
Titulación académica: (máximo de 3 puntos).
-Educación social: 3 puntos.
-Psicoloxía, pedagoxía, psicopedagoxía ou traballo social: 2 puntos.
-Diplomados en EXB (con experiencia anterior a 2004): 1 punto.
Experiencia profesional como técnica/o no programa de educación familiar: (máximo de 5 puntos).
Por cada seis meses ou fracción: 0,5 puntos.
(Debe acreditarse mediante certificación da vida laboral con copia do contrato ou certificado do concello/s en que se especifique este extremo).
Formación profesional (máximo 2 puntos).
Por cada curso directamente relacionado coas funcións propias do traballo que se vai desenvolver, realizados polas administracións públicas, universidades, Inem, así como cursos homologados ou declarados de interese pola Administración, que versen sobre: intervención familiar, políticas de familia, servizos sociais de atención á familia, escolas de nais e pais, perspectiva de xénero na planificación social, apoio e prevención de situacións de risco e/ou exclusión social e intervención no período infanto-xuvenil.
Ata as primeiras 25 horas: 0,1 puntos.
Por cada hora que exceda as establecidas no punto anterior: 0,01 punto por hora.
Se non se acredita a duración do curso entenderase de ata 25 horas.
Outros méritos: (máximo 1,5 puntos):
-Carné de conducir: 1 punto.
-Título de perfeccionamento en lingua galega: 1 punto.
En caso de empate terá preferencia a maior puntuación en titulación académica, a continuación a experiencia profesional, despois a formación profesional e por último a muller sobre o home.